Diari Oficial de la Generalitat Valenciana


Sumari del DOGV 7705, del 26-01-2016 (2016/419)

DECRET 5/2016, de 22 de gener, del Consell, pel qual es regula el Consell Assessor i de Participació del Medi Ambient.
----------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2016/01/22/5/dof/vci/html**

### Dades del document

Número de DOGV
:   7705

Data del DOGV
:   26-01-2016

Secció del DOGV
:   I. DISPOSICIONS GENERALS

Número del document
:   2016/419


Data del document
:   22-01-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Decret

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * dispositiu anticontaminant
    * Dret del medi ambient
    * política de medi ambient
    * norma mediambiental
    * legislació
    * reglament intern

DECRET 5/2016, de 22 de gener, del Consell, pel qual es regula el Consell Assessor i de Participació del Medi Ambient. [2016/419]  
PREÀMBUL  
  
El Consell Assessor i de Participació del Medi Ambient va ser creat pel Decret 242/1993, de 7 de desembre, del Consell, amb la finalitat de donar curs a les preocupacions i interessos dels col·lectius socials i professionals en matèria de medi ambient i qualitat de vida, facilitant d'aquesta manera la participació social.  
Per mitjà del Decret 2/2004, de 16 de gener, el Consell va aprovar una revisió de la composició i el funcionament, tenint en compte la nova organització de l'administració de la Generalitat establida pel Decret 7/2003, de 21 de juny, del president de la Generalitat i, d'altra banda, introduint la integració en el Consell Assessor i de Participació del Medi Ambient de les competències del Consell Forestal de la Comunitat Valenciana, com a òrgan de caràcter consultiu en matèria forestal, d'acord amb el que estableix l'article 60 de la Llei 16/2003, de 17 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.  
  
No obstant això, posteriorment i per mitjà del Decret 58/2013, de 3 de maig, del Consell, pel qual s'aprova el Pla d'Acció Territorial Forestal de la Comunitat Valenciana, es crea la Mesa Forestal de la Comunitat Valenciana com a òrgan de participació, informació i consulta en aquesta matèria.  
Atenent a aquest nou escenari i tenint en compte al seu torn la nova organització de l'administració de la Generalitat aprovada pel Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, que assigna les competències de medi ambient a la Conselleria d'Agricultura, Medi Ambient, Canvi Climàtic i Desenvolupament Rural, es considera oportú dictar una nova regulació.  
En virtut d'això, de conformitat amb el que preveu l'article 43 de la Llei 5/1983, de 30 de desembre, de la Generalitat, del Consell, a proposta de la consellera d'Agricultura, Medi Ambient, Canvi Climàtic i Desenvolupament Rural, i amb la deliberació prèvia del Consell, en la reunió del dia 22 de gener de 2016,  
  
  
DECRETE  
  
Article 1. Del Consell Assessor i de Participació del Medi Ambient  
El Consell Assessor i de Participació del Medi Ambient és l'òrgan assessor i via de participació d'institucions i entitats públiques i privades en matèria de medi ambient, amb les funcions, composició i procediment que s'estableixen en el present decret.  
  
Article 2. Funcions  
Seran funcions del Consell Assessor i de Participació del Medi Ambient les següents:  
1. Conèixer i informar els programes d'actuació de la conselleria amb competències en matèria de medi ambient.  
2. Conèixer i informar els projectes normatius en matèria d'ordenació i gestió mediambiental que la conselleria amb competències en matèria de medi ambient sotmeta al Consell.  
3. Col·laborar en les campanyes d'informació i divulgació sobre temes mediambientals que s'organitzen des de la conselleria amb competències en matèria de medi ambient.  
4. Assessorar en aquelles qüestions que expressament se li encomanen.  
5. Qualssevol altres que li siguen atribuïdes normativament o es desprenguen de la seua naturalesa d'òrgan col·laborador, assessor i de participació.  
  
Article 3. Òrgans de funcionament  
1. El Consell Assessor i de Participació del Medi Ambient tindrà com a òrgans de funcionament:  
a) El Ple.  
b) La Comissió Assessora.  
2. D'acord amb el que reglamentàriament s'establisca, podran crear-se comissions de treball per a tractar matèries específiques de competència del Consell, de les quals podran formar part, a proposta del Ple, altres integrants pel seu especial coneixement, vinculació o interès en la matèria objecte de la Comissió.  
  
Article 4. Membres  
1. El Ple del Consell Assessor i de Participació del Medi Ambient estarà compost pels membres següents:  
a) El/la president/a, que serà el/la titular de la conselleria que tinga assignades les competències de medi ambient.  
b) El/la titular de la secretaria autonòmica amb competències de medi ambient.  
c) El/la titular de la sotssecretaria de la conselleria que tinga assignades les competències de medi ambient.  
d) El/la titular de cada una de les direccions generals de la conselleria que tinga assignades les competències de medi ambient.  
e) El/la titular de la direcció general amb competències en matèria d'agricultura.  
f) El/la titular de la direcció general amb competències en matèria de desenvolupament rural.  
g) Els/les directors/es territorials de la conselleria que tinga assignades les competències de medi ambient.  
h) Tres representants dels municipis de la Comunitat Valenciana, designats pel/per la titular de la conselleria amb competències en matèria de medi ambient (un per província), a proposta de la Federació Valenciana de Municipis i Províncies.  
i) Tres representants de les universitats de la Comunitat Valenciana (un per província), designats pel/per la titular de la conselleria amb competències en el medi ambient, a proposta del Consell Valencià d'Universitats  
j) Tres representants de la Comissió Assessora, designats pel/per la titular de la conselleria amb competències en matèria de medi ambient  
k) Dos representants d'organitzacions empresarials, designats pel/per la titular de la conselleria amb competències en matèria de medi ambient, a proposta d'aquestes.  
l) Dos representants del Consell Cambres de la Comunitat Valenciana, designats pel/per la titular de la conselleria amb competències en matèria de medi ambient, a proposta d'aquell.  
m) Dos representants, u per cada un dels sindicats més representatius, designats pel/per la titular de la conselleria amb competències en matèria de medi ambient, a proposta d'aquests.  
n) Dos representants de les organitzacions de més implantació en el sector agrari, designats pel/per la titular de la conselleria amb competències en matèria de medi ambient, a proposta d'aquestes.  
o) Quatre representants d'associacions més representatives de l'àmbit de la Comunitat Valenciana l'objecte de les quals està relacionat amb la conservació del medi ambient, designats pel/per la titular de la conselleria amb competències en matèria de medi ambient, a proposta d'aquestes.  
p) Dos representants d'associacions de l'àmbit de la Comunitat Valenciana l'objecte social de les quals siga l'ús ordenat, recreatiu i esportiu de les muntanyes, designats pel/per la titular de la conselleria amb competències en matèria de medi ambient, a proposta d'aquestes.  
q) Un representant de l'associació més representativa de la custòdia i gestió responsable del territori de la Comunitat Valenciana, designat pel/per la titular de la conselleria amb competències en matèria de medi ambient, a proposta d'aquesta.  
r) Un representant de la federació de consumidors de més implantació en els municipis de la Comunitat Valenciana, designat pel/per la titular de la conselleria amb competències en matèria de medi ambient, a proposta d'aquesta.  
s) Un representant de la federació d'associacions de veïns de més implantació en municipis de la Comunitat Valenciana, designat pel/per la titular de la conselleria amb competències en matèria de medi ambient, a proposta d'aquesta.  
2. El/la secretari/ària, qui actuarà amb veu però sense vot, serà designat pel/per la titular de la conselleria amb competència en matèria de medi ambient, entre el personal de la seua conselleria.  
  
Article 5. De la Comissió Assessora  
La Comissió Assessora, composta per experts designats pel/per la titular de la conselleria amb competències en matèria de medi ambient, elaborarà els dictàmens tècnics que, relacionats amb les matèries de la seua competència, li encomanen el Ple o el president.  
  
Article 6. Del Ple  
El Ple del Consell es reunirà amb caràcter ordinari trimestralment, i amb caràcter extraordinari quan el convoque el seu president, per iniciativa pròpia o per sol·licitud d'un terç dels seus membres, que hauran d'incorporar a la sol·licitud l'ordre del dia que s'hi proposa.  
  
Article 7. Funcionament  
El Consell Assessor i de Participació del Medi Ambient aprovarà les seues normes de funcionament en la primera reunió que faça, amb el vot favorable de dos terços dels seus membres.  
  
Article 8. Coordinació  
Els òrgans de participació que, creats per normes reguladores de matèries específiques, existisquen en la conselleria amb competències en matèria de medi ambient, es coordinaran amb el Consell Assessor i de Participació del Medi Ambient.  
A aquests efectes, els assumptes que per raó de la seua matèria hagen de ser informats per un òrgan específic assessor o de participació, no hauran de ser informats pel Consell Assessor i de Participació del Medi Ambient, i tots els informes elaborats per aquests seran remesos al Consell.  
  
  
DISPOSICIÓ ADDICIONAL  
  
Única. Incidència pressupostària  
El compliment i posterior desplegament d'aquest decret no podrà tindre cap incidència en la dotació dels capítols de despesa assignats a la conselleria competent en matèria de medi ambient i, en tot cas, hauran de ser atesos amb els mitjans personals i materials de l'esmentada conselleria.  
  
  
DISPOSICIÓ DEROGATÒRIA  
  
Única. Derogació normativa  
Queda derogat el Decret 242/1993, de 7 de desembre, del Consell, de creació del Consell Assessor i de Participació del Medi Ambient.  
  
  
  
DISPOSICIÓ FINAL  
  
Única. Entrada en vigor  
El present decret entrarà en vigor l'endemà de la publicació en el Diari Oficial de la Comunitat Valenciana.  
  
Alacant, 22 de gener de 2016  
  
El president de la Generalitat,  
XIMO PUIG I FERRER  
  
La consellera d'Agricultura, Medi Ambient,   
Canvi Climàtic i Desenvolupament Rural,  
ELENA CEBRIÁN CALVO


Còpia Permalink ELI